### Beslutning

Godkendt.

### Sagsfremstilling

## Resume og sagens baggrund

Teknik- og Miljøudvalget besluttede på møde den 7. april 2022 at igangsætte planlægningen for omdannelse af [adresse], 3 og 5, som kan ændre anvendelsen fra erhverv til blandet bolig og erhverv. Administrationen fremlægger her Forslag til tillæg nr. 7 til [adresse] 2021-2032 og Forslag til Lokalplan nr. 587 Byomdannelse [adresse] i Høng med henblik på Kommunalbestyrelsens godkendelse af planforslagene til offentlig høring.

## Indstillinger

Direktøren indstiller, at

1. Forslag til Tillæg nr. 7 til [adresse] 2021-2032 godkendes til offentlig fremlæggelse i 4 uger, jf. bilag 1
2. Forslag til Lokalplan nr. 587 for byomdannelse [adresse] i Høng godkendes til offentlig fremlæggelse i 4 uger, bilag 2
3. Vurderingen om, at der ikke skal gennemføres en miljøvurdering af planforslagene, offentliggøres med klagefrist på 4 uger, jf. bilag 3
4. Administrationen bemyndiges til at foretage nødvendige redaktionelle ændringer til planforslaget forinden offentlig bekendtgørelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Ejer af ejendommen [adresse] i Høng har anmodet Kalundborg Kommune om at igangsætte planlægning, der giver grundlag for at udvikle ejendommen til et byomdannelsesområde indeholdende både boliger og erhverv. Området opdeles i et Boligområde (område B) ved [adresse] og et Erhvervsområde til lettere erhverv (område E), placeret mellem det tungere erhvervsområde ved [adresse] og område B, jf. kortbilag X

Erhvervsgrunden Møllegårdsvej 1-3 har tidligere huset Høng Stolefabrik. Med grundens centrale placering i Høng, er det oplagt, for udvikling af byen, at neddrosle erhvervsaktiviteterne og omdanne den tidligere møbelfabriks bevaringsværdige hovedbygninger fra 1848 til boliger. De tidstypiske bygninger bevares med den industrielle karakter og ombygges til ca. 13 boliger, og der indrettes hensigtsmæssige udearealer.

På den sydlige del af ejendommen ønsker ejer fortsat at drive lettere erhverv med lager og håndværksaktiviteter. Adgang til erhvervsbygninger vil ske fra [adresse]. Nærmeste nabo vil være Danish Agro, der bl.a. håndterer gødningsprodukter. Erhvervsbygningerne vil medvirke til at reducere støjniveauet fra disse tungere erhvervsaktiviteter mod syd, ved de kommende boliger.

*Byomdannelsesområde*Planloven indeholder bestemmelse om muligheden for at planlægge for byomdannelsesområder (§ 11 b, pkt. 5): *Byomdannelsesområder, hvor anvendelsen af bebyggelse og ubebyggede arealer til erhvervsformål, havneformål eller lign. aktiviteter skal ændres til boligformål, institutionsformål, centerformål, rekreative formål eller erhvervsformål, der er forenelige med anvendelse til boligform.*

Ved at udlægge området til byomdannelsesområde i kommuneplanen, med tilknyttet lokalplan, vil der gælde særlige regler for erhverv i området, hvorved omdannelsen med boliger bedre kan praktiseres under hensyn til erhvervsaktiviteterne. Miljøstyrelsen anbefaler, at de vejledende grænseværdier lempes med 5 dB i en overgangsperiode på 8 år. Planen vil være at erhvervsaktiviteterne i omdannelsesområdet skal afvikles eller i det mindste neddrosles i overgangsperioden, så de overholder de almindelige vejledende regler for støj efter miljøbeskyttelsesloven.

For at sikre eksisterende virksomheder i erhvervsområdet ved [adresse], vil der blive tinglyst en deklaration, der påbyder ejere i lokalplanens område E, indenfor perioden på 8 år, at etablere afskærmning mod det tungere erhvervsområde, således at de gældende støjgrænser vil kunne overholdes ved periodens udløb.

*Forslag til kommuneplantillæg nr. 7 (Bilag 1)*Kommuneplantillægget har til formål at udlægge området som byomdannelsesområde og ændre anvendelsen for en del af rammeområde Gorm Møller fra erhverv til blandet bolig og erhverv.

*Forslag til Lokalplan nr. 587 (Bilag 2)*Formålet med lokalplanen er bl.a. at opdele omdannelsesområdet i et boligområde og et erhvervsområde, således erhvervsaktiviteterne kan opretholdes, samt gøre det muligt at omdanne den tidligere møbelfabrik til boliger med tilhørende fælles udearealer. Lokalplanen indeholder bestemmelser som sikrer, at boliger og erhverv kan sameksistere. Lokalplanen indeholder desuden bevarende bestemmelser som sikrer, at den tidstypiske karakter i arkitekturen bevares i de erhvervsbygninger fra 1947, som tidligere husede [adresse].

*Miljøscreening*Administrationen har gennemført en screening efter lov om miljøvurdering af planer og programmer og af konkrete projekter (VVM), jf. bilag 3. På baggrund af denne screening vurderer administrationen, at planforslagene ikke vil få væsentlig indvirkning på miljøet, og der således ikke skal udarbejdes miljørapport. Afgørelsen begrundes med, at der i planforslaget er indarbejdet løsninger til at sikre det nye boligmiljø mod støj og vibrationer. Der er desuden for ejendommen Møllevej 1-3 indhentet §8-tilladelse til følsom anvendelse (Tilladelse til gravearbejde og ændret arealanvendelse efter § 8 i jordforureningsloven).

*Det videre forløb*Godkendes planforslagene vil de blive fremlagt i offentlig høring i 4 uger. Herefter vil eventuelle bemærkninger mv. blive behandlet og/eller indarbejdet. Det forventes, at planforslagene kan fremlægges til endelig godkendelse i tredje kvartal 2023.

## Økonomiske konsekvenser

Ingen.

### Sagens forløb

04-05-2023 Teknik- og Miljøudvalget
Anbefales.
23-05-2023 Økonomiudvalget
Anbefales.